钦定古今图书集成/明伦汇编/氏族典/第053卷 > 韦陟
## 钦定古今图书集成/明伦汇编/氏族典/第053卷 > 韦陟

按《唐书韦安石传》：“安石子陟，字殷卿，秀敏异常童，安
石爱之。神龙二年，安石为中书令，陟甫十岁，授温王
府东阁祭酒、朝散大夫。开元中，居丧，以父不得志殁，
杜门不出八年，亲友更往敦晓，乃彊调为洛阳令，累
除吏部郎中。张九龄引为舍人，与孙逖、梁涉并司书
命，时号得才。迁礼部、吏部侍郎。李林甫恶其名高，出”
为襄阳太守，徙河南采访使，俄袭郇国公。坐事贬守
锺离、义阳。后为河东太守，以失职内怏怏，乃毁廉隅，
颇饷谢权幸，欲自结。天宝十二载，入考华清宫，杨国
忠忌其才，谓拾遗吴豸之曰：“子能发陟罪乎？吾以御
史相处。”豸之乃劾陟馈遗事，贬桂岭尉，坐不行，徙平
乐。岁馀。肃宗即位，起为吴郡太守。会永王兵起，委陟
招谕，乃授御史大夫、江东节度使。永王败，除御史大
夫，更拜吏部尚书。久之，宗人伐墓柏，坐不相教，贬绛
州刺史。还，授太常卿。吕𬤇入辅，荐为礼部尚书、东京
留守。史思明逼伊、洛，李光弼议守河阳，陟率东京官
属入关避之。诏授吏部尚书，令就保永乐，以图收复。
卒，年六十五，赠荆州大都督。陟性侈縰，喜饰服马，侍
儿阉童列左右常数十侔。于王宫主第穷治馔羞，每
食视庖中所弃，其值犹不减万钱。常以五采笺为书
记，使侍妾主之，其裁答陟唯署名。自谓所书“陟”字若
五朵云，时人慕之，号“郇公五云体。”永泰元年，赠尚书
左仆射，谥忠孝。